Eirik Jensen har satt inn 300.000 kroner på bankkonto
MMS/SMS: 2200 E-post: 2200@vg.no Tlf: 22 00 00 00 Det kommer frem i den siste fengslingskjennelsen fra Oslo tingrett. Forbudet mot offentlig gjengivelse av kjennelsen ble opphevet fredag. I løpet av de siste fire årene har politilederen gjort en rekke kontantinnskudd på en bankkonto. Noen ganger flere innskudd samme dag. Den samlede summen er på 303.000 kroner. Kontantinnskudd skal ha blitt gjort kort tid etter møte med narkosiktede Gjermund Cappelen (47). - To beløp ble satt inn dagen etter at han hadde et møte med Cappelen, skriver Oslo tingrett. Gjemte penger i vegg Eirik Jensens forsvarer, advokat Jens-Ove Hagen, har tidligere forklart at hans klient har tjent penger på å kjøpe gamle biler og motorsykler, reparere dem, for så å selge dem videre. - Han har hatt kontantinntekter på si som han har satt inn på sin egen lønnskonto for å ha dekning for å betale regninger, sier Hagen til VG. Dette er påstander Spesialenheten for politisaker undersøker nærmere i den såkalte forbruks- og kontantstrømanalysen som Økokrim bistår med. Dette arbeidet er ventet å ta flere måneder. Spesialenheten har beslaglagt drøyt 30.000 kroner på småbruket til Eirik Jensen på Skarnes i Hedmark. Pengene ble først funnet etter anvisning fra den korrupsjonssiktede politilederen. - Jensen har gitt lange og utførlige forklaringer på disse kontantbeløpene overfor politiet, sier Hagen. Pengene, 34.300 kroner, ble funnet skjult i en vegg i garasjen til Eirik Jensen. Til TV2 fortalte den korrupsjonssiktede politilederen at han hadde 50.000 kroner liggende hjemme. - Dette var til bruk hvis jeg måtte hive meg i bilen å dra av gårde og ikke ønske å etterlate meg elektroniske spor. Sånn har jeg alltid hatt det, sa Eirik Jensen til TV 2. - Kan ikke forklare SMS-er Oslo tingrett mener SMS-utvekslingen mellom Eirik Jensen og Gjermund Cappelen er mistenkelig. VG har tidligere omtalt at ordbruken beskrives som et «kodespråk». Til Spesialenheten har bærumsmannen forklart at kodene blant annet handler om møteplasser og om status på hasjlevereanser på vei til Oslo-området, får VG opplyst. - Retten finner det bemerkelsesverdig at Jensen ikke har kunnet kommentere kodene som her brukes. Videre har retten merket seg at Jensen ikke har en forklaring på hvorfor han kvittet seg med en telefon som han har brukt i kommunikasjonen med Cappelen, skriver Oslo tingrett. Eirik Jensens forsvarer forklarer SMS-kontakten som en «mellommenneskelig» kontakt mellom hans klient og Gjermund Cappelen, og som en naturlig del av Jensens jobb i politiet. - Han hadde behov for støtte, hele døgnet. SMS-ene er en bekreftelse på at jeg var tilgjengelig, har Eirik Jensen uttalt. Tror ikke på Cappelen-beløp Oslo tingrett skriver i kjennelsen at det kun er deler av Gjermund Cappelens forklaringer til Spesialenheten som blir underbygget av øvrige bevis i saken. - Capppelen er ikke tillagt noen generell troverdighet av retten, og lagmannsretten fant ikke grunnlag for å vurdere de deler av hans forklaringer som ikke har støtte i annen etterforskning. Retten tiltrer denne vurderingen, skriver Oslo tingrett. Oslo tingrett mener mistankegrunnlaget mot Jensen hva gjelder mottak penger i den størrelsesorden som Cappelen påstår, er svekket.. Det vises til at Spesialenheten har foretatt omfattende gjennomgang av Jensens økonomiske forhold gjennom svært mange år, uten at det er funnet tegn på at han skal ha hatt økonomiske midler til rådighet som ikke kan forklares ut fra den lønnen han har hatt som spesialetterforsker i politiet, skriver Oslo tingrett. Spesialenheten sa til VG i går at mistanken mot politilederen ikke er svekket, selv om han ble løslatt forrige fredag - Vår mistanke er at siktede i kraft av sin stilling i politiet har hatt tilgang på informasjon som han har gitt til bærumsmannen, og at han skal ha mottatt penger eller andre fordeler. Mistanken er at dette har skjedd i desember 2013 og tidligere, sa etterforskningsleder Liv Øyen til VG.
Gjentatte ganger har korrupsjonssiktede Eirik Jensen (56) satt inn kontanter på en bankkonto. Den samlede summen er på 303.000 kroner.